***** ΚΑΝΟΝΙΣΜΟΣ (ΕΟΚ) αριθ. 2847/87 ΤΗΣ ΕΠΙΤΡΟΠΗΣ της 24ης Σεπτεμβρίου 1987 για την τροποποίηση του κανονισμού (ΕΟΚ) αριθ. 2342/86 σχετικά με το στάδιο εμπορίας στο οποίο αναφέρεται ο μέσος όρος των τιμών του σφαγμένου χοίρου Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1475/86 (2), και ιδίως το άρθρο 4 παράγραφοι 4 και 6, Εκτιμώντας: ότι στο άρθρο 1 του κανονισμού (ΕΟΚ) αριθ. 2342/86 της Επιτροπής (3) ορίζεται το στάδιο εμπορίας στο οποίο αναφέρεται ο μέσος όρος των τιμών του σφαγμένου χοίρου· ότι η πείρα που αποκτήθηκε στην εφαρμογή αυτής της διατάξεως δείχνει ότι δίδονται διαφορετικές ερμηνείες από τα κράτη μέλη· ότι θα πρέπει κατά συνέπεια να γίνει σαφέστερο το κείμενο, διευκρινίζοντας ότι για τον καθορισμό της τιμής του σφαγμένου χοίρου θα πρέπει να λαμβάνονται υπόψη αφενός μεν όλες οι δαπάνες που γίνονται μέχρι την παράδοση των χοίρων στο σφαγείο και αφετέρου η αξία των παραπροϊόντων και υπολειμμάτων που λαμβάνονται κατά τη σφαγή· ότι, προκειμένου να είναι συμβιβαστές οι τιμές του σφαγμένου χοίρου, θα πρέπει να αναφέρονται σε σφάγια χοίρων που παρουσιάζονται σύμφωνα με την παρουσίαση αναφοράς που αναφέρεται στο άρθρο 2 παράγραφος 1 του κανονισμού (ΕΟΚ) αριθ. 3220/84 του Συμβουλίου της 13ης Νοεμβρίου 1984 που καθορίζει την κοινοτική κλίμακα κατατάξεως των σφαγίων χοίρου (4), όπως τροποποιήθηκε από τον κανονισμό (ΕΟΚ) αριθ. 3530/86 (5)· ότι το βάρος του ψυχρού σφαγίου πρέπει να προκύπτει από εκείνο του θερμού σφαγίου σύμφωνα με το άρθρο 2 παράγραφος 1 του κανονισμού (ΕΟΚ) αριθ. 2967/85 της Επιτροπής της 24ης Οκτωβρίου 1985 που καθορίζει τις λεπτομέρειες εφαρμογής της κοινοτικής κλίμακας κατατάξεως σφαγίων χοίρου (6)· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Χοιρείου Κρέατος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 1 του κανονισμού (ΕΟΚ) αριθ. 2342/86 αντικαθίσταται από το ακόλουθο κείμενο: «Άρθρο 1 1. Η κοινοτική τιμή της αγοράς του σφαγμένου χοίρου που αναφέρεται στο άρθρο 4 παράγραφος 2 του κανονισμού (ΕΟΚ) αριθ. 2759/75, καθορίζεται βάσει των τιμών εισόδου στο σφαγείο, απαλλαγμένων από φόρους επί της προστιθεμένης αξίας, που πληρώνονται στους προμηθευτές των ζωντανών χοίρων. 2. Οι τιμές που αναφέρονται στην παράγραφο 1 περιλαμβάνουν την αξία των μη επεξεργασμένων παραπροϊόντων και των υπολειμμάτων και εκφράζονται ανά 100 χιλιόγραμμα ψυχρού σφαγίου χοίρου, - που παρουσιάζεται σύμφωνα με την παρουσίαση αναφοράς που αναφέρεται στο άρθρο 2 παράγραφος 1 του κανονισμού (ΕΟΚ) αριθ. 3220/84, και - ζυγισμένου και ταξινομημένου στο άγκιστρο του σφαγείου το δε διαπιστούμενο βάρος μετατρέπεται σε βάρος ψυχρού σφαγίου σύμφωνα με τις μεθόδους που προβλέπονται στο άρθρο 2 του κανονισμού (ΕΟΚ) αριθ. 2967/85 της Επιτροπής (8). (8) ΕΕ αριθ. L 285 της 25. 10. 1985, σ. 39.» Άρθρο 2 Ο παρών κανονισμός αρχίζει να ισχύει την 1η Οκτωβρίου 1987. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Σεπτεμβρίου 1987.

[Source: multi_eurlex | Tokens: 2891]